《天台山中偶题》
宋代·释祖可

伛步入萝径，绵延趣最深。僧居不知处，彷佛清磬音。

石梁邀屡度，始见青松林。谷口未斜日，数峰生夕阴。

凄风薄乔木，万窍作龙吟。摩挲绿苔石，书此慰幽寻。

作者简介：释祖可，字正平，俗名苏序，丹阳（今属江苏）人。庠弟。少以病癞，人目为癞可。自为僧，居庐山之下。工诗，诗入江西诗派（《江西诗社宗派图录》）。有《东溪集》，已佚。《京口耆旧传》卷四、《嘉定镇江志》卷二○、《至顺镇江志》卷一九有传。今录诗二十八首。